বিশ্লেষকরা বলছেন, সারা বিশ্বের সব দেশ থেকে কর ফাঁকি দেওয়া অপ্রদর্শিত অর্থের নিশ্চিন্ত আশ্রয় হিসেবে সুইজারল্যান্ড এখন আর আগের মতো নিরাপদ নয়। বৈশ্বিক চাপে দেশটির ব্যাংকগুলো গোপনীয়তার চাদর সরাতে বাধ্য হচ্ছে। যুক্তরাষ্ট্র, ইউরোপীয় ইউনিয়ন, ভারত. অস্ট্রেলিয়াসহ প্রায় ৪০টি দেশের সঙ্গে স্বয়ংক্রিয় তথ্য বিনিময় চুক্তি রয়েছে সুইজারল্যান্ডের। এর ফলে দেশগুলো তাদের নাগরিকদের সুইজারল্যান্ডের বিভিন্ন ব্যাংকে থাকা হিসাবের তথ্য পাবে। প্রতিটি দেশের সঙ্গে আলাদা করে এ চুক্তি সুইস পার্লামেন্টে পাস হতে হয়। চুক্তি অনুসারে ভারত তার দেশের নাগরিকদের ব্যাংক হিসাবের তথ্য আগামী বছর থেকে স্বয়ংক্রিয়ভাবে পাবে। ভারতের কর কর্তৃপক্ষ সুইস ব্যাংকে রাখা ভারতীয় নাগরিকদের হিসাব নম্বর, নাম, ঠিকানা, জন্মতারিখ, টিআইএন, সুদ ও ডিভিডেন্ড বাবদ আয়সহ অপ্রদর্শিত অর্থের সব তথ্য পাবে।